לואיס סוארס מירמונטס

לואיס סוארס מירמונטס (בספרדית: Luis Suárez Miramontes; 2 במאי 1935 – 9 ביולי 2023) היה כדורגלן ומאמן כדורגל ספרדי. הוא שיחק כקשר בדפורטיבו לה קורוניה, בברצלונה, באינטר מילאנו, בסמפדוריה ובנבחרת ספרד. סוארס נחשב אחד מהקשרים הספרדים הגדולים בכל הזמנים. הוא היה ידוע במסירותיו המדויקות ובבעיטותיו החזקות. ב-1964 עזר לנבחרת ספרד לזכות באליפות אירופה. סוארס היה חבר בסגל המוצלח של ברצלונה בשנות ה-50 לפני שהצטרף לאינטר מילאנו. לאחר שלוש עונות בסמפדוריה פרש סוארס ממשחק ב-1973.

לאחר מכן החל סוארס בקריירת אימון. הוא אימן את אינטר מילאנו בשלוש קדנציות. בנוסף, אימן סוארס הן את נבחרת ספרד הצעירה והן את הנבחרת הבוגרת.

קריירת מועדונים
סוארס נולד בלה קורוניה שבגליסיה. החל את קריירת הכדורגל שלו בקבוצת דפורטיבו לה קורוניה ב-1949. הוא התקדם בין קבוצות הנוער של דפורטיבו עד הופעת הבכורה שלו בקבוצה הבוגרת ב-6 בדצמבר 1953. עד סוף העונה הבקיע שלושה שערים ב-17 משחקים. ב-1954 עבר סוארס לברצלונה, אך את רוב עונתו הראשונה במועדון בילה בקבוצת המשנה של המועדון, אספנייה אינדסטריאל.

בין 1955 לבין 1961 היה סוארס שחקן קבע בסגל ברצלונה לצד לאזלו קובאלה ושנדור קוצ'יש. עם הלניו הררה כמאמן, זכתה הקבוצה בדאבל (זכייה באליפות ובגביע הגנרל) ב-1959 ובדאבל נוסף (זכייה באליפות ובגביע ערי הירידים) ב-1960. באותה שנה זכה סוארס גם בתואר כדור הזהב. אחד ממשחקיו האחרונים בקבוצה היה גמר גביע אירופה לאלופות 1961, בו הפסידה קבוצתו 2–3 לבנפיקה.

ב-1961 הפך סוארס לשחקן היקר בעולם, לאחר שהועבר מברצלונה לאינטר מילאנו תמורת 142,000 פאונד. סוארס שיחק באינטר תחת הדרכתו של הררה פעם נוספת. סוארס היה שחקן קבע גם באינטר והיה חלק חשוב בקבוצה שזכתה לכינוי "לה גרנדה אינטר" ונחשבה לקבוצה הטובה באירופה באותן שנים, עימה זכה בשלוש אליפויות הסרייה א', שני גביעי אירופה ושני גביעים בין-יבשתיים. בין 1961 לבין 1970 ערך 328 הופעות במדי הקבוצה והבקיע 55 שערים.

נבחרת ספרד
סוארס שותף ב-32 משחקים של נבחרת ספרד, בהם הבקיע 14 שערים. הוא ערך את הופעת הבכורה שלו בנבחרת ב-6 בדצמבר 1957 בניצחון 1–6 על נבחרת הולנד. סוארס ייצג את נבחרתו במונדיאל 1962 ובמונדיאל 1966. הישגו הגדול ביותר עם הנבחרת היה זכייה ביורו 1964. את משחקו האחרון במדי הנבחרת הספרדית ערך ב-1972.

נפטר במילאנו שבאיטליה ב-9 ביולי 2023.

תארים

ברצלונה
אליפות ספרד (2): 1958/59, 1959/1960
הגביע הספרדי (2): 1957, 1959
גביע ערי הירידים (2): 1958, 1960
אינטר מילאנו
אליפות איטליה (3): 1962/63, 1964/65, 1965/66
גביע אירופה לאלופות (2): 1963/64, 1964/65
הגביע הביניבשתי (2): 1964, 1965
נבחרת ספרד
אליפות אירופה: 1964
אישיים
כדור הזהב: 1960
נבחרת השנה בעולם (3): 1963, 1964, 1965
הנבחרת המצטיינת של יורו 1964

קישורים חיצוניים

 סטטיסטיקה במדי הנבחרת
 סטטיסטיקה כשחקן בספרד
 סטטיסטיקה כמאמן בספרד

קשרי כדורגל ספרדים
כדורגלנים ספרדים
כדורגלני דפורטיבו לה קורוניה
כדורגלני ברצלונה
כדורגלני אינטר מילאנו
כדורגלני סמפדוריה
לה קורוניה: כדורגלנים
מאמני כדורגל ספרדים
מאמני אינטר מילאנו
מאמני סמפדוריה
מאמני דפורטיבו לה קורוניה
מאמני קליארי
מאמני נבחרת ספרד בכדורגל
זוכי פרס כדורגלן השנה באירופה
כדורגלני מונדיאל 1962
כדורגלני יורו 1964
כדורגלני מונדיאל 1966
ספרדים שנולדו ב-1935
ספרדים שנפטרו ב-2023